6.4.2022
FI
Euroopan unionin virallinen lehti
C 152/105
Euroopan talous- ja sosiaalikomitean lausunto aiheesta ”Ehdotus Euroopan parlamentin ja neuvoston asetukseksi eurooppalaisista vihreistä joukkolainoista” (COM(2021) 391 final – 2021/0191 (COD)) (2022/C 152/17)
Esittelijä: Philip VON BROCKDORFF
Lausuntopyynnöt
Neuvosto, 12.8.2021 Euroopan parlamentti, 13.9.2021
Oikeusperusta
Euroopan unionin toiminnasta tehdyn sopimuksen 114 ja 304 artikla
Vastaava jaosto
Talous- ja rahaliitto, taloudellinen ja sosiaalinen yhteenkuulu­ vuus
Hyväksyminen jaostossa
23.11.2021
Hyväksyminen täysistunnossa
8.12.2021
Täysistunnon nro
565
Äänestystulos (puolesta / vastaan / pidättyi äänestämästä) 123/1/4
1.
Päätelmät ja suositukset 1.1 Eurooppalaisia vihreitä joukkolainoja koskevalla ”vapaaehtoisella” standardilla luodaan avoimuuteen ja valvontaan pohjautuva järjestelmä, jonka puitteissa voidaan ohjata rahoitusta EU:n kestävyysluokitusjärjestelmän mukaisille hankkeille.
Järjestelmässä edellytetään, että liikkeeseenlaskijat esittävät liikkeeseenlaskuhetkellä lisätietoja ja raportoivat sen jälkeen säännöllisesti hankittujen varojen käytöstä ja hankkeen vaikutuksista.
1.2 ETSK uskoo, että eurooppalaisia vihreitä joukkolainoja koskevasta standardista voi myös olla merkittävää taloudellista hyötyä sekä liikkeeseenlaskijoille että sijoittajille, sillä ehdotuksen avulla pyritään luomaan vihreiden joukkolainojen liikkeeseenlaskua varten kattava, uskottava ja juoheva järjestelmä, jossa tiedon epäsymmetria on mahdollisimman vähäistä ja standardin mukaisesti toimivat liikkeeseenlaskijat saavat merkittäviä maine-etuja.
1.3 Se, että näiden joukkolainojen yhteydessä noudatetaan EU:n luokitusjärjestelmäasetuksen vaatimuksia, tekee niistä ETSK:n näkemyksen mukaan lisäksi sopivia sellaisen taloudellisen toiminnan rahoittamiseen, joka tukee siirtymistä kestävämpään ja vähähiilisempään talouteen.
1.4 Ehdotettu standardi auttaisi myös vähentämään merkittävästi epävarmuutta siitä, millaiset omaisuuserät tai menot voidaan kohtuudella luokitella ympäristöystävälliseksi pääoman käytöksi.
Koska tarkoituksena on, kuten edellä mainitaan, noudattaa EU:n luokitusjärjestelmää, ETSK katsoo kuitenkin, että komission tulee antaa selkeät ohjeet, jotta sijoittajat tarttuisivat eurooppalaisiin vihreisiin joukkolainoihin ja hankkeisiin, jotka vaikuttavat ympäristöön myönteisesti.
1.5 ETSK pitää tarpeellisena soveltaa liikkeeseenlaskijoihin yhtenäistä standardia kaikissa jäsenvaltioissa, kun vihreitä joukkolainoja kehitetään edelleen omaisuusluokkana.
EU:n luokitusjärjestelmän normien noudattamisesta liikkeeseenlaski­ joille aiheutuvaa haastetta ei kuitenkaan pitäisi aliarvioida.
Ne mitä todennäköisimmin punnitsevat ulkopuolisen arvioinnin kustannuksia sitä vasten, miten suuri hyöty laajemmasta sijoittajapohjasta saadaan.
On vältettävä sellaista tilannetta, että yksityiset liikkeeseenlaskijat käyttävät mieluummin vaihtoehtoisia vihreitä joukkolainoja ja vähemmän työläitä sertifiointiprosesseja.
1.6 Ehdotetut raportointiin ja vaatimusten noudattamiseen liittyvät menettelyt voivat myös jarruttaa kasvua, koska niillä saattaa olla suhteettoman suuri taloudellinen vaikutus pk-yrityksiin ja tällaiset yritykset saattavat pitää eurooppalaisia vihreitä joukkolainoja koskevaa standardia liian raskaana.
Tätäkin on vältettävä, ja siksi ETSK suosittaa, että valvonta- ja raportointivaatimuksia sovelletaan käytännönläheisesti.
Liiallisen normittamisen ja ylisääntelyn välttäminen myös yrityssektorin liikkeeseenlaskijoiden osalta helpottaisi eurooppalaisia vihreitä joukkolainoja koskevan standardin käyttöönottoa kaikkialla pääomamarkkinoilla.
Pyrittäessä kohti vähähiilisempää taloutta yrityssektori on vihreiden joukkolainojen liikkeeseenlaskijana yhtä tärkeä kuin komissio, ja ETSK katsoo, että julkisen sektorin ja yritysten liikkeeseen laskemiin vihreisiin joukkolainoihin sovellettavia normeja tulee lähentää.